Le ge institšušene ya boetapele bja setšo le Dikgoro tša Setšo di bopile karolo ya se sengwe sa makala a a bego a šomišwa ke mmušo wa kgethologanyo go phethagatša tshepetšo ye e kgaoganyang Bathobaso, a be a sa hwetše matlotlo ka botlalo go tšwa mmušong. A be a tshepile ditefelo tša setšhaba le dikotlo tše di bego di fiwa ke Dikgoro tša Setšo, bjalo ka ge di be di bitšwa, go kgona go iphediša. Mo lehlakoreng le lengwe, dikgorotsheko tša Bokomišenara di be di hwetša matlotlo go tšwa mo mmušong gomme bokomišenare ba bašweu ba ba bego ba etetše pele baetapele ba setšo ba ile ba fiwa tefelo ye nngwe e le wa go šitišwa mo mabakeng a bona. Taba ya gore morero wo o dutše o phethagala le ge go se matlotlo a lekaneng a semmušo ke bohlatse bja gore setšhaba se ithekgile godimo ga tshepetšo ye. Ke morago fela ga go amogelwa ga boetapele bja setšo ka tshepetšo ya Molaotheo mo mmušo o bego ya tlamela ka ditlabelo, segolo go tšwa mo mebušong ya diprofense ye e phethagatšago tshepetšo ya toka. Se bohlokwa ke maikarebelo a a bego a sepelelana le thušo ya matlotlo. Taba ye e be e se gona mo nakong ya kgethologanyo. Go be go sa hlokege gore go hlongwe tshepetšo ya go dira dipegelo ka ga go amogela le go šomiša ditefelo tša setšhaba, gomme ditefelo tša "Dikgoši", mantona le maphodisa a setšhaba di be di fiwa šedi go feta dikgahlego tša setšhaba.